የኤል ሲ ሲ የኢትዮጵያ ጉብኝት የአገራቱን ግንኙነት ለማሻሻል የተሰራው ዲፕሎማሲ ውጤት ነው- የውጭ ጉዳይ ሚኒስቴር
– የግብፁ ፕሬዚዳንት አብዱል ፋታህ ኤል ሲሲ ከፊታችን ሰኞ ጀምሮ ለሶስት ቀናት በኢትዮጵያ ይፋዊ የስራ ጉብኝት ያደርጋሉ።ከረዥም ጊዜ በኋላ ኢትዮጵያ በግብጽ ፕሬዚዳንት ለስራ ጉዳይ መጎብኘቷ ከዚህ ቀደም የተከናወነው ዲፕሎማሲያዊ ጥረት ውጤት ነው ብለዋል የውጭ ጉዳይ ሚኒስቴር ቃል አቀባይ አቶ ተወልደ ሙሉጌታ ።አቶ ተወልደ እንዳሉት፥ ፕሬዚዳንት ኤል ሲሲ በኢትዮጵያ በሚኖራቸው ቆይታ ከጠቅላይ ሚኒስትር ሀይለማርያም ደሳለኝ፣ ከፕሬዚዳንት ዶክተር ሙላቱ ተሾመ እና ከኢትዮጵያ ኦርቶዶክስ ተዋህዶ ቤተክርስቲያን ፓትርያርክ አቡነ ማትያስ ጋር በሁለቱ ሀገራት ግንኙነት ዙሪያ ይመክራሉ።ማክሰኞ እለት በህዝብ ተወካዮች ምክር ቤት ተገኝተው ንግግር የሚያደርጉ ሲሆን፥ በግብጻውያን ባለሀብቶች በኢትዮጵያ የተገነቡ የኢንቨስትመንት ስራዎችንም ይጎበኛሉ ተብሎ ይጠበቃል ።ኢትዮጵያ በራሷ ሙሉ አቅም የታላቁ የኢትዮጵያ ህዳሴ ግድብን ለመገንባት የጀመረችው ጉዞ ለግብጽ ያስተላለፈው መልእክት በወንዙ አጠቃቀም ዙርያ ከኢትዮጵያ ጋር ተባብሮ ከመስራት ውጭ የተሻለ አማራጭ አለመኖሩን ነው  ብለዋል ቃል አቀባዩ።በርካታ የግብጽ የመገናኛ ብዙሃን የፕሬዚዳንት አብዱልፈታህ ኤል ሲሲን የጉብኝት እቅድ ኢትዮጵያ፣ ግብጽና ሱዳን በግድቡ ላይ ወደፊት ይፈራረማሉ ተብሎ የሚጠበቀው ስምምነት ግብፅ በአባይ ወንዝ ላይ ታሪካዊ ተጠቃሚነት ይኑራት የሚል አንቀጽ እንዲገባላት ለመጎትጎት ነው የሚሉ ዘገባዎችን በማሰራጨት ላይ ናቸው ።የኢፌደሪ የውሀ፣ መስኖና ኤነርጂ ሚኒስትሩ አቶ አለማየሁ ተገኑ፥ የጋዜጦቹ ወሬ ምናባዊ ነው፤ በኢትዮጵያ በኩል ይህ የሚታሰብ አይደለም ብለዋል።አቶ አለማየሁ  ቀደም ሲልም ግብፅ በአባይ ወንዝ ላይ ታርካዊ  ተጠቃሚነቴን አረጋግጦለኛል በምትለው የቀደሙ ስምምነቶች ውስጥ  ኢትዮጵያ  አልነበረችም፤ ወደፊትም መሰል ስምምነትን አትቀበልም  ሲሉ አረጋግጠዋል።የምስራቅ ናይል ቴክኒክ ጽህፈት ቤት ዋና ስራ አስኪያጅ አቶ ፈቅ አህመድ ነጋሽ የአብዱልፈታህ አል ሲሲ የኢትዮጵያ ጉብኝት የግብጽ መገናኛ ብዙሃን እንደሚሉት በአባይ ውሃ ላይ ታሪካዊ መብትን ለማስከበር ሊሆን እንደማይችል ነው የሚናገሩት።ምክንያቱም ኢትዮጵያ ለራሷ እንጂ ለሌላ ሀገር የውሃ ዋስትና መግባትን እንደማትፈልግ ያውቃሉ፤ ምሁራኖቻቸውም አሁን ላይ በአባይ ወንዝና በኢትዮጵያ ግድብ ላይ ጥያቄ ከማንሳት ይልቅ  ወደፊት ከኢትዮጵያ ጋር መስራት እንደሚያዋጣቸው  እየመከሯቸው እንደሚገኝ ጠቅሰዋል።የኤል ሲሲ ጉብኝትም ይህን አቅጣጫ ብቻ ሊከተል እንደሚችልም ነው ገለፁት።እንደ ኤፍ.ቢ.ሲ ዘገባ በርካታ ምሁራንም ከዚህ ቀደም የውሃና መስኖ ሚኒስትራቸው ሆሳም ሞጋዚ የታላቁ የኢትዮጵያ ህዳሴ ግድብን መጎብኘታቸው ለፕሮጀክቱ እውቅና እንደመስጠት እንደሚቆጠር እና አሁን ላይ እየታየ ያለው ለውጥ ግን መሰረታዊ እንዲባል በጊዜ ርዝመት መፈተን አለበት የሚል ትንታኔ አላቸው ።(ኤፍ.ቢ.ሲ)